Amb motiu de la commemoració del dia internacional per a l'eliminació de la violència envers les dones, el 25 de novembre, la Sub-direcció General de Drogodependències s'adhereix al manifest promogut per l'Institut Català de les Dones sobre violències sexuals.
El manifest adverteix que " una agressió sexual a una dona no és un fet puntual, sinó una expressió més de l'estructura patriarcal, una agressió contra totes nosaltres, contra totes les dones.
Aquesta violència funciona de forma alliçonadora, ens socialitza en la por i ens llença un missatge ben clar, sobretot dirigit a les dones més joves: volen controlar i sotmetre la vida de les dones ".
Quan aquestes violències sexuals es donen en un context de consum, s'evidencia encara més el càstig que suposa per una dona el fet de consumir alcohol i/o altres drogues i trencar amb el rol de comportament que s'espera per ella i, en conseqüència, com això l'acaba penalitzant tant a nivell social com judicial.
En aquesta mateixa línia, des de la Sub-direcció General de Drogodependències també ens adherim al manifest promogut per ASAUPAM, que ja han donat suport moltes persones i entitats, en el qual es denuncia com el fet d'agredir sexualment a una noia en estat d'inconsciència degut al consum d'alcohol o alguna altra substància rebaixa la pena dels agressors.
En aquest sentit, és necessari que seguim treballant per evitar la indefensió de les dones front les agressions que pateixen, per evitar que se les culpabilitzi pel fet d'haver consumit alcohol i/o altres drogues i perquè es reconegui que l'única persona responsable d'una violència sexual és l'home que agredeix o ho consent, hagi o no consumit alguna substància.
La Sub-direcció General de Drogodependències porta més de 10 anys duent a terme diferents programes i accions per fer front als reptes que aquesta situació planteja.
Estem implementant iniciatives com " EL MASCLISME no surt de festa " emmarcada dins del programa "Q de Festa!
Així mateix, vam elaborar, conjuntament amb el Programa de prevenció i tractament de les seqüeles psíquiques en dones víctimes d'una agressió sexual de l'Hospital Clínic, la 2a edició de la Guia d'autoajuda per a dones víctimes d'una agressió sexual recent, per tal que totes les dones ateses per aquest motiu tinguin accés a unes recomanacions sobre com actuar i respondre davant de l'experiència traumàtica viscuda.
Finalment, en el marc del programa per l'abordatge de la violència masclista treballem perquè tothom que treballa en l'àmbit de la violència i de les drogues sàpiguen com gestionar la doble problemàtica tant des d'una perspectiva preventiva com assistencial, i perquè, en cap cas, s'excusin o es minimitzi la importància dels comportaments violents en el context de l'ús de drogues.
La violència masclista és una lacra social que ens apel·la a tots i totes.
És a les nostres mans col·laborar, coordinar-nos i organitzar-nos per assolir una societat lliure de violència masclista, on no es perpetuïn les desigualtats de gènere que la sustenten i on, a més, les dones consumidores d'alcohol i drogues no siguin doblement sancionades socialment.
Ni les dones ni el seu consum MAI són les CULPABLES ni RESPONSABLES de les violències masclistes que sobre elles s'exerceixen.
Trobareu més informació al Canal Drogues http://drogues.gencat.cat.
Per més informació contacteu amb [EMAIL] o truqueu al 93 551 35 96.